Hoërskool Durbanville wen ten spyte van kragonderbrekings
Hoërskool Durbanville, oomblikke voor die krag afgegaan het
Om 'n stuk sonder foute uit te voer, presies soos die komponis dit bedoel het: Dit is die uitdaging wat aan kore gerig word tydens die finale rondte van ATKV Applous wat jaarliks gehou word.
Dit gaan nie oor die moeilikste stukke nie. Dit gaan oor die kies van die regte stukke en die totale toewyding aan detail.
Hoërskool Durbanville het gisteraand bewys dat hulle puik voorberei het. Hulle het die aand se kompetisie gewen, al is hulle deur twee kragonderbrekings in die wiele gery.
Die koor was só goed voorberei dat hulle in die stikdonker eenvoudig voortgegaan het, nootvas en op tyd. Lede van die gehoor het telkens selfone uitgepluk om die dirigent se hande effens sigbaar te maak, maar in daardie kort oomblikke van algehele duisternis, het die koor getoon hoe belangrik voorbereiding is.
Selfs die irriterende gepiep van monitors wat die kragonderbreking aangekondig het, kon nie die koor van hulle noot – of wysie – laat glip nie.
Die ironie van die twee onderbrekings het nie ongesiens verbygegaan nie. Hannes van Wyk, wat die gasheer van Applous 2016 is, het vooraf genoem dat die koor tydens hulle oefeninge 'n aantal keer met kopliggies moes oefen, omdat hulle deur kragonderbrekings geteister is. "Ek hoop nie dis vanaand nodig nie," het hy geskerts terwyl die koor hulle plekke inneem.
Minute later, tydens die koor se uitvoering van die Chris Lamprecht-komposisie "Slaap", het die krag afgegaan. Nootvas het die koor aangehou, die gehoor het selfone uitgehaal en die stuk is voltooi terwyl daar geskarrel is om die krag weer aan die gang te kry.
"Slaap" was die voorgeskrewe lied, so die beoordelaars het dit baie goed geken. Durbanville duidelik ook, want hulle het uiteindelik ook 'n sertifikaat ontvang vir die beste uitvoering van 'n voorgeskrewe lied.
Die koor is gevra om 'n kort rukkie te stop terwyl alles weer in orde gebring is, toe het hulle voortgegaan; maar is weer onderbreek tydens 'n lied en weer kon hulle die geraas en die donker trotseer; voortgaan en klaarmaak.
Koorleier, Maria Vivier, ontvang die trofee van Japie Gouws
Nie een van die ander kore is onderbreek nie. Die res van die aand het sonder enige probleme voorloop.
Die lede toon hulle sertifikate
Hoërskool Durbanville het goud gewen, is bekroon as die Beste Afrikaanse Gemengde Koor, het die prys gewen vir die beste uitvoering van die voorgeskrywe werk en is as algehele wenners aangewys.